Duudsonit tuli taloon -ohjelmassa tutustutaan hämeenlinnalaisen suurperheen arkeen.

Duudsonit kertovat sarjansa uudesta kaudesta.

Äiti Johanna ja isä Arto asuvat 11 lapsensa kanssa 105 tehoneliön kerrostaloasunnossa Hämeenlinnassa. Lapset ovat Asser, 17, Leevi, 15, Venny, 13, Aino, 11, Iiris, 10, Miro, 8, Saara, 7, Elsa 6, Lemmy, 4, Elli, 3 ja Peppi, 1,5v.

Perhe on melkoinen ilmestys kaupungilla ja onkin kohdannut paljon ennakkoluuloja. Koiviston perhe ei kuulu mihinkään uskontokuntaan, mutta uteluita siitä perhe saa kuulla jatkuvasti.

– Vähän jopa suhtaudutaan vihamielisesti. Ei moneenkaan raskauteen ole tullut onnitteluja. Päinvastoin on sanottu, että se on tosi vastuutonta. Ihmiset näkee vaan sen, että meillä on ihan sikana lapsia, tiskiä ja pyykkiä. He eivät näe sitä, että meillä on älyttömästi rakkautta, Johanna toteaa.

Koiviston perheessä on 11 lasta. Ja 12. on tuloillaan. Mark Doyle

– Ikävintä on se, että kaikista kurjimmat kommentit tulee läheisiltä, Johanna kertoo.

Johanna on kertonut vuonna 2015 Vauva-lehden haastattelussa aloittaneensa pukuompelijan opinnot ennen lasten saamista. Opinnot jäivät kuitenkin kesken eikä hän tuolloin kaivannut takaisin töihin.

– On vaikea nähdä, miten arki tällaisessa suurperheessä sujuisi, jos molemmat vanhemmat olisivat töissä, hän summasi haastattelussa.

Arto-isän ammattia ei kerrota ohjelmassa.

Johanna paljastaa ohjelmassa lapsilleen odottavansa perheeseen 12. lasta. Uutinen otetaan äimistyneellä ilolla vastaan.

Suurperheen kodissa riittää tekemistä. Äiti pesee päivittäin jopa kuusi koneellista pyykkiä. Isä käy päivittäin kaksi kertaa kaupassa. Viikossa kuluu lähes 50 litraa maitoa, 30 pakettia leipää ja 40 kiloa perunoita. Vaikka koti ei ole iso, löytyy jokaiselle lapselle oma soppi kankain verhoilluista kerrossängyistä. Äiti pyrkii jakamaan huomiota lapsilleen päivittäin tasapuolisesti.

Duudsonit kutsutaan paikalle hälventämään suurperheeseen kohdistuvia ennakkoluuloja ja auttamaan ammattikoulusta lintsannutta Asseria ottamaan vastuuta tulevaisuudestaan. Poikaa kun eivät kotityöt kiinnosta ja itsenäistymisen aika on lähellä.

Duudsonit testaavat Koiviston perheen lasten kanssa, miten hyvin perunamuusi valmistuu betonimyllyssä. Ohjelmassa nähdään myös, riittääkö 60 kilon nakkimakkarasta tarpeeksi kaikille. Mark Doyle

Duudsonit tuli taloon MTV3:lla tiistaina klo 20.